**Акафист святителю Нектарию, митрополиту Пентапольскому, Эгинскому чудотворцу**

***Кондак 1***

Православия звезду новосветлую и Церкве новозданное ограждение воспоим в веселии сердечнем Нектария богомудраго. Прославлен бо Духа действом, исцелений точит благодать независтную вопиющим: Радуйся, Нектарие, Эгинский чудотворче.

***Икос 1***

Человек небомудренный явился еси в мире, Нектарие, святителю Христов: житие бо преподобное исправив непорочно, свят и богоприятен во всем нареклся еси; сего ради слышиши от нас:

Радуйся, от юности Бога возлюбивый;

радуйся, во юдоли плачевней светлое восхождение положивый.

Радуйся, мудрости сосуде златозданный;

радуйся, проповедниче благодати невозбранный.

Радуйся, доме святейший действа Божественнаго;

радуйся, книго богоизваянная жития новаго.

Радуйся, яко ныне поревновал еси святым;

радуйся, яко ангелов исполнил еси веселия.

Радуйся, преподобных отцев прекрасная доброто;

радуйся, иерархов Христовых благое украшение.

Радуйся, имже Церковь Христова ликовствует;

радуйся, имже остров Эгинский радуется.

Радуйся, Нектарие, Эгинский чудотворче.

***Кондак 2***

Взором духовным, еще сый юноша, прозрел еси Божественную благодать, еюже объят в душе, свету заповедей Господних, преподобне, избрал еси последовати от юности, Христу поя: Аллилуиа.

***Икос 2***

Притекше во град Константина, Нектарие, Божественным направляем страхом, в нем лучшым поучашеся. Темже Божественнаго разумения преисполнен явился еси, возвеселяя во учениих твоих вопиющия ти таковая:

Радуйся, Солнца мысленнаго палато благоукрашенная;

радуйся, рая словеснаго древо досточудное.

Радуйся, Христа Спасителя служителю богоприятный;

радуйся, отцем древним единонравный.

Радуйся, каменю новосечный умнаго наздания;

радуйся, венче новоплетенный Святыя Церкве.

Радуйся, непостыдное наше упование;

радуйся, светлая наша надеждо.

Радуйся, яко безплотный бывый в телеси;

радуйся, даром богомудрия просветивыйся в дусе.

Радуйся, образов небесных сокровище;

радуйся, добродетелей ангелоподобных озарение.

Радуйся, Нектарие, Эгинский чудотворче.

***Кондак 3***

Славныя Божественныя мудрости всеобразно возжелев и тоя измлада взыскав, Христа моляше теплыми слезами улучити краснейшаго желания и, достигнув онаго, верно вопияше: Аллилуиа.

***Икос 3***

Веселил еси душу твою, якоже древле Отцы Василий со Григорием, стяжанием наук, во Афинах учився, Нектарие; темже твоими богоблагодатными даровании наслаждающеся тебе вопием:

Радуйся, верное послушания чадо;

радуйся, твердое благочестия основание.

Радуйся, мира суетнаго превышший;

радуйся, миру неложному приложивыйся.

Радуйся, ум богоносный, исполнь Божественных разумений;

радуйся, угль, воспламеняяй Божественнаго Духа огнь умный.

Радуйся, началосветлыя образы воистинну прозревый;

радуйся, плоды учения земнаго Богу Небесному вознесый.

Радуйся, любовь Христову исполнивый житием;

радуйся, добродетелей цветение возобразивый духом.

Радуйся, верных новоутвержденная оградо;

радуйся, врагов смертоносное поражение.

Радуйся, Нектарие, Эгинский чудотворче.

***Кондак 4***

Ревностию исполненный ко Господу Богу нашему, блаженне Нектарие, преподобных Отцев равноангельнаго жития вожделев, на Хиосе облечеся благочестно во иноческий образ небесный и врага низложи во еже пети присно Господеви: Аллилуиа.

***Икос 4***

Услыша твою молитву Владыка небесе и земли, егда взываше к Нему из сердца, и повеле морю, — и преложися в тишину морское волнение, преподобне: дивящееся же вси спасеннии, верно вопияху:

Радуйся, источниче чудес неисчерпаемый;

радуйся, исцелений реко приснотекущая.

Радуйся, света духовнаго преозарение;

радуйся, благодати Божественныя доброзрачное сияние.

Радуйся, сосуде многочестный даров небесных;

радуйся, саде новосажденный добродетелей райских.

Радуйся, яко морское треволнение утишаеши;

радуйся, яко словом любве всякое зло изобличаеши.

Радуйся, Христов новый избранниче;

радуйся, благодати усердный провозвестниче.

Радуйся, Духа Истины обретый познание;

радуйся, Источника Жизни напоенный струями.

Радуйся, Нектарие, Эгинский чудотворче.

***Кондак 5***

Дивен явился еси в последния дни, святителю Христов, отче Нектарие, в житии праведнем изобразив явственнейше нравы твоими житие древних богоносных святых, и, прославлен чудесы, от напастей спасаеши всех, вопиющих Богу: Аллилуиа.

***Икос 5***

Избранием богоразсудным иерарх богомудрый воистинну показался еси во Египте и Пентаполю пастырь явился еси Божественный, аки Павел великий; темже убо житию твоему дивляхуся вернии людие, вопиюще:

Радуйся, за законы отеческия твердо подвизавыйся;

радуйся, на камени заповедей Господних стопы твоя утвердивый.

Радуйся, во Египте учение истинное возвестивый;

радуйся, паству твою от Египта мысленнаго спасый.

Радуйся, палато кротости и любве сокровище;

радуйся, просвещение разума и мудрости вместилище.

Радуйся, яко явился еси Церкве земныя украшение;

радуйся, яко показался еси верных благое утверждение.

Радуйся, правило изряднаго жития;

радуйся, образе благочестия и мудрости.

Радуйся, иерарше, веру православную возвысивый;

радуйся, писаньми твоими зловерие обличивый.

Радуйся, Нектарие, Эгинский чудотворче.

***Кондак 6***

Украшение Христовы Церкве во Египте явился еси, Нектарие, яко Евангелия делатель истинный; сего ради стяжавше тя водителя Божественнаго, отче, верных лицы лучшему поучахуся, вопиюще с тобою Господеви: Аллилуиа.

***Икос 6***

Возсиявый яко Апостол иный во стране Эллинстей, озаряеши благочестивых сердца сиянием Божественных учений и светом жития твоего, преподобне; темже убо светлостию твоею световодимии верно вопием:

Радуйся, таинство Триипостаснаго Божества прославивый;

радуйся, апостольскую ревность стяжавый.

Радуйся, силу Божию в немощи явивый;

радуйся, исцелений благодать показавый.

Радуйся, витие боговещанный глаголов жизни;

радуйся, водителю премудрый слова Благодати.

Радуйся, яко очищаеши душевная расположения;

радуйся, яко сообразуеши сердечная смотрения.

Радуйся, верных учителю великий;

радуйся, Христа таинниче преизрядный.

Радуйся, тайноводителю во Обители Небесныя;

радуйся, стяжавый в мире обогащающую нищету.

Радуйся, Нектарие, Эгинский чудотворче.

***Кондак 7***

Велий во иерарсех и премудрых учителех яко таинник смирения явился еси, Нектарие: твоя богомудрая писания оставил еси Церкви, святе, имиже верно услаждающеся, Прославльшему тя Богу вопием: Аллилуиа.

***Икос 7***

Нектар праведности и благодати Божия росу, чудотворче святый Нектарие, аки облак духовный во время бездождия нам даровал еси, веселя души наша и подвизая вопити тебе:

Радуйся, росо утешения;

радуйся, дыхание нетления.

Радуйся, воду благодати нам источивый;

радуйся, исцелений струй отверзый.

Радуйся, весно святости в зиме духовней;

радуйся, сияние новопросвещенное во мраце ветсем.

Радуйся, даром чудес обогащенный;

радуйся, духом разсуждения преосененный.

Радуйся, исцелителю недугов всехвальный;

радуйся, наставниче во благодати преизрядный.

Радуйся, демоны аки пламень пожигаяй;

радуйся, страстей душепагубных свобождаяй.

Радуйся, Нектарие, Эгинский чудотворче.

***Кондак 8***

Странная чудеса, отче, рака твоих мощей источает и спасает яже в трудех скончавающих житие свое: сего ради во обитель твою святую отвсюду стекаются людие, цельбы и избавления многоразличная от тебе получающе и вопиюще Богу: Аллилуиа.

***Икос 8***

Пристанище необуреваемое, блаженне, на острове Эгинстем явил еси обитель твою Божественную, в нейже инокинь честных окормитель мудрый соделался еси, о Христе сия, преподобне, мудро наставляя, вопиющия:

Радуйся, похвало девства;

радуйся, образе монашескаго жития.

Радуйся, смиренномудрия гроздие преукрашенное;

радуйся, долготерпения сокровище Божественное.

Радуйся, священнаго безмолвия преосенение;

радуйся, трезвения духовнаго благорастворение.

Радуйся, воздержания святилище чистое;

радуйся, богоподобия одушевленное изображение.

Радуйся, святолепное осияние целомудрия;

радуйся, богоизбранное изваяние чистоты.

Радуйся, оросивый душу твою слезами покаяния;

радуйся, тех струями обновивый зрение духовное.

Радуйся, Нектарие, Эгинский чудотворче.

***Кондак 9***

Исполнена есть благодати Божественныя и обоняния небеснаго рака мощей твоих, Нектарие, угодниче Христов: имже не токмо обитель твоя, но и весь остров Эгинский радуется, и вси освящаются сих благодатию, вопиюще Богу: Аллилуиа.

***Икос 9***

Струй Божественныя источают многоцелебныя мощи твоя, чудотворче святый Нектарие, богатым даром небесным исцеления многим подают и недугов скверну омывают: темже дивящеся славе твоей, юже стяжал еси, усердно вопием:

Радуйся, проповедниче благодати невозбранный;

радуйся, возвестителю истины нелицемерный.

Радуйся, скорый помошниче в бедах;

радуйся, велие утешение в напастех.

Радуйся, источник многотекущий милосердия Отчаго;

радуйся, гроздие сладчайшее веселия духовнаго.

Радуйся, яко раковаго мучительства прекращаеши недуг;

радуйся, яко демонскую разрушаеши дерзость.

Радуйся, мудрецов суетных смущение;

радуйся, верных нерушимое единение.

Радуйся, щите веры, имже вернии ограждаются;

радуйся, вещание истины, имже буесловы обращаются.

Радуйся, Нектарие, Эгинский чудотворче.

***Кондак 10***

Покров тя и предстателя всяк верный именует, улучая от тебе помощь: кто бо, призвав тя с верою, не получил еси твоея, отче, благодати? Всем бо скоро просимое подаеши, внегда звати: Аллилуиа.

***Икос 10***

Многих твоих чудес во вся концы изыде вещание, богоносне и всеблаженне Нектарие, ты бо ближним и дальним поспешаеши на помощь, святе, и спасаеши бедствующия, и предстательствуеши вопиющим:

Радуйся, чудотворяй предивно велия и преславная;

радуйся, подаваяй всем яже ко спасению благопотребная.

Радуйся, древняя исполнивый во дни наша;

радуйся, пророчески предреченная показавый ныне.

Радуйся, истинныя веры торжество;

радуйся, спасительное христиан прибежище.

Радуйся, яко являеши истины славу;

радуйся, яко заграждаеши беззакония уста.

Радуйся, радосте верных и утверждение;

радуйся, душ смятенных веселие и крепосте.

Радуйся, имже Христос прославися;

радуйся, имже сатана посрамися.

Радуйся, Нектарие, Эгинский чудотворче.

***Кондак 11***

Песнь благодарственную тебе воспеваем, блаженне Нектарие, угодниче Христов, спасаемии твоими предстательствы, во всякой бо нас нужде от нашедших свобождаеши скорбей: темже твое заступление проповедуем, Христу поюще: Аллилуиа.

***Икос 11***

Попаляеши демонское лютое неистовство огнем священных чудес твоих, чудотворче Нектарие, и скоро помогая верным, тяжких болезней угашаеши зной, исцеляя страждущия, вопиющия ти во умилении:

Радуйся, пучино щедрот неистощимых;

радуйся, море чудес недомыслимых.

Радуйся, болящих исцеление;

радуйся, разслабленных скорое исправление.

Радуйся, унынием плененных основание;

радуйся, отчаянных прибежище.

Радуйся, возстание падших и вразумление;

радуйся, заблуждающих наставление.

Радуйся, источниче, благодарования источаяй;

радуйся, светильниче, омраченныя просвещаяй.

Радуйся, благочестия богодарованная сило;

радуйся, утешителю всех приходящих к тебе.

Радуйся, Нектарие, Эгинский чудотворче.

***Кондак 12***

Благодать Утешителя богатно излияся от раки честных мощей твоих: гроб бо твой святый, Нектарие, яко приснотекущий источник точит непрестанно исцеления и напояет Божественными струями благодати всех, вопиющих Господеви: Аллилуиа.

***Икос 12***

Воспевая всесовершенно Трисвятую песнь Богови с лики ангельскими, Нектарие, воззри свыше на нас и даруй, всесвяте, вся потребная верою к тебе притекающим и не престающим вопияти:

Радуйся, отрасле Силиврии благословенная;

радуйся, Эгины известная похвало.

Радуйся, Эллады велие украшение;

радуйся, чудотворче, во всем мире прославивыйся.

Радуйся, образе иерархов честных;

радуйся, монашествующих покрове и спасение.

Радуйся, Церкве светило новосветлое;

радуйся, Православия неколеблемое утверждение.

Радуйся, имже страстей очищение приимем;

радуйся, имже к Богу восхождения улучим.

Радуйся, возсияваяй в сердцах наших свет Господень;

радуйся, и о мне ходатаю ко Творцу.

Радуйся, Нектарие, Эгинский чудотворче.

***Кондак 13***

О Божественный отче, православных христиан верное упование, Нектарие, святителю Христов, престолу Господню предстоя ныне, испроси нам у Христа Бога прегрешений оставления и всемилостиваго снизхождения, яко да возопием Ему всечестно: Аллилуиа.

*Этот кондак читается трижды*

***Икос 1***

Человек небомудренный явился еси в мире, Нектарие, святителю Христов: житие бо преподобное исправив непорочно, свят и богоприятен во всем нареклся еси; сего ради слышиши от нас:

Радуйся, от юности Бога возлюбивый;

радуйся, во юдоли плачевней светлое восхождение положивый.

Радуйся, мудрости сосуде златозданный;

радуйся, проповедниче благодати невозбранный.

Радуйся, доме святейший действа Божественнаго;

радуйся, книго богоизваянная жития новаго.

Радуйся, яко ныне поревновал еси святым;

радуйся, яко ангелов исполнил еси веселия.

Радуйся, преподобных отцев прекрасная доброто;

радуйся, иерархов Христовых благое украшение.

Радуйся, имже Церковь Христова ликовствует;

радуйся, имже остров Эгинский радуется.

Радуйся, Нектарие, Эгинский чудотворче.

***Кондак 1***

Православия звезду новосветлую и Церкве новозданное ограждение воспоим в веселии сердечнем Нектария богомудраго. Прославлен бо Духа действом, исцелений точит благодать независтную вопиющим: Радуйся, Нектарие, Эгинский чудотворче.